Biroul permanent al Camerei Deputaților a respins introducerea pe ordinea de zi a plenului de luni a proiectelor privind alegerea primarilor în două tururi, inițiativa legislativă „Fără penali”, precum și abrogarea recursului compensatoriu, solicitare formulată de către PNL.

Liderul deputaților PNL, Raluca Turcan, a solicitat, luni, în ședința Biroului permanent al Camerei Deputaților includerea pe ordinea de zi a proiectului pentru alegerea primarilor în două tururi de scrutin, inițiativa USR „Fără penali”, precum și inițiativa legislativă privind transpunerea în lege a rezultatului referendumului național convocat pe 26 mai 2019, relatează Mediafax.

Pentru includerea proiectului „Fără Penali” pe ordinea de zi a plenului Camerei au votat PMP, USR, PNL și minoritățile, în timp ce Pro România și PSD s-au abținut.

În ceea ce privește inițiativa alegerii primarilor în două tururi, PNL, USR și PMP au votat pentru includerea pe ordinea de zi, iar Pro România și PSD s-au abținut. Minoritățile nu au votat propunerea PNL.

Inițiativa „Fără penali”, cea a abrogării recursului compensatoriu și proiectul de lege pentru alegerea primarilor în două tururi de scrutin fac parte din lista de condiții impuse de USR pentru susținerea Guvernului PNL la votul din Parlamentul României.

Președintele Camerei Deputaților, Marcel Ciolacu, a spus că PSD va rămâne într-o zonă neutră.

„În primul rând nu e atributul Biroului permanent al Camerei Deputaților, e atributul Comitetului liderilor. În schimb, am văzut și eu ce proiecte de legi au devenit deodată foarte interesante în acest nou context de formare a guvernului și am ținut să specific colegilor din cele 5 partide care au creat această nouă coaliție și majoritate în Parlamentul României că PSD rămâne în continuare consecvent și noi suntem într-o zonă neutră, precum Eleveția în acest moment. Nu vrem să ne implicăm în negocierile dânșilor, aprobând anumite proiecte, unor sau altora. Așa că noi rămânem în continuare, ne abțim și dânșii să își continue negocierile pentru formarea noului Guvern”, a afirmat Marcel Ciolacu, luni, la Parlament.

Liderul USR Dan Barna a afirmat, luni, că trecerea reformelor solicitate de partid înseamnă „testarea” majorității PNL, majoritate pe care acesta consideră că premierul desemnat Ludovic Orban și Klaus Iohannis și-au asumat-o. Barna a spus că dacă nu există majoritate USR nu va avea ce să voteze.

Editor web: Monica Bonea